钦定古今图书集成/明伦汇编/皇极典/第249卷 > 易经 > 《屯卦》
## 钦定古今图书集成/明伦汇编/皇极典/第249卷 > 易经 > 《屯卦》

《屯》：元亨，利贞，勿用有攸往，利建侯。

〈本义〉以震遇坎，乾坤始交而遇险陷，故其名为《屯》。震动在下，坎险在上，是能动乎险中。能动虽可以亨，而在险则宜守正而未可遽进，故筮得之者，其占为大亨而利于正，但未可遽有所往耳。又初九阳居阴下，而为成卦之主，是能以贤下人，得民而可君之象，故《筮》立君者，遇之则“吉”也。

《彖》曰：“屯”，刚柔始交而难生。动乎险中，大亨贞。雷雨之
动满盈，天造草昧，宜建侯而不宁。

〈本义〉阴阳交而雷雨作，杂乱晦冥，塞乎两间。天下未定，名分未明，宜立君以统治，而未可遽谓安宁之时也。

初九：磐桓，利居贞，利建侯。

〈本义〉屯难之初，以阳在下，又居动体，而上应阴柔险陷之交，故有“磐桓”之象。然居得其正，故其占利于“居贞。”又本成卦之主，以阳下阴，为民所归，侯之象也，故其象又如此，而占者如是，则利建以为侯也。

《象》曰：虽“磐桓”，志行正也；以贵下贱，大得民也。